In nomine sanctæ et individuæ Trinitatis, ego Henricus, gratia Dei Francorum Rex; cum in exhibitione temporalium rerum, quas humana religio, divino cultui famulando, locis sanctis et congregationibus fidelium devotione animi largitur, tam presentis quam perpetuæ vitæ, ut jam pridem multis expertum est indiciis, solatium acquiratur, saluberrimus valde et omnibus inimitabilis est hic fructus primitivæ virtutis, videlicet charitatis, per quem et mundi prosperatur tranquillitas et felici remuneratione et æterna succedit felicitas. Noverint ergo et præsentis status et posteritas sanctæ Matris ecclesiæ filiorum nostrorumque Primatum et omnium sub nostro regimine degentium, quod quidam summæ nobilitatis comes, Theobaldus nomine, nostræ serenitatis adierit præsentiam, rogans et obnixe postulans, ut sibi quandam ecclesiam, S. videlicet Aygulphi, sub Pruvinensi oppido sitam, quas de nobis beneficiose tenebat, liceret monachos de monasterio domni Petri Trecassini Cellensis cognominati primitive, ponere et ad Dei servitium perpetualiter et continue, quod inibi prius negligenter agebatur, administrandum destinare. Ea tamen ratione, ut quidquid Archiepiscopus Senonensis in eadem ecclesia possidebat, videlicet altare, ab eo impetraret, et simili adstipulatione Monachis præmissis in futurum habendum per nostræ authoritatis præceptum perpetualiter firmaret. Cæterum regia censura decernimus, ut quod præsens habet dicta ecclesia, semper habeat, et quod a fidelibus populis illi dandum est, æterno tempore possideat; Monachi qui nunc ponuntur, et qui de memorato loco per successionem ibi transfundentur, ibi serviant, rerum loci administratione necessaria impleant. Modis omnibus tandem inhibemus ne quilibet suppositi veniant, qui adulatorio susurro dicti Comitis aures demulceant, vel pecunia animam ejus vel successorum ejus dignitatis corrumpant, ne alii seminent, et alii colligant, ne alii frigus, famem, labores patiantur, et alii per nefas bonis paratis injuste abutantur; sed qui dignis et prioribus studiis nascentis religionis insudabunt, in sancta postmodum otia resolvantur. Jam vero et comitis petitionibus benigne annuimus, et donationes ejus et Archiepiscopales traditiones libere fieri concedimus. Ut autem evidens esset nostræ voluntatis assensus, sigilli nostri impressione hanc cartam adsignari præcepimus. Actum publice in Senonico Palatio, anno Incarnati verbi MXLVIII, et regni Henrici Regis XVII. Gilduinus Archiepiscopus. Imbertus Parisiensis Episcopus. Isambardus Aurelianensis Episcopus. Mainardus Trecacensis Episcopus. Hugo Nivernensis Episcopus. Herbertus Autissiodorensis Episcopus. Walterius Meldensis Episcopus. Robertus Dux Burgundiæ. Teobaudus comes. Arnaudus comes. Rodulphus comes. Willermus comes. Ego Balduinus Cancellarius relegendo subscripsi.